Els Burjarunners corren el diumenge per a conquerir Sevilla, Castelló, Xàtiva i València
2025-07-24

El roig esguitarà, aquest cap de setmana, els barris i els carrers de diferents punts de la geografia valenciana i nacional. I és que aquest diumenge, 19 de febrer, es concentren importants cites de l’atletisme popular i el Club Burjarunners va present en les més importants. A aquestes hores de divendres, tres burjarunners, Antonio Sánchez i Jesús Bonillo, responsables dels entrenaments setmanals del club, juntament amb Roberto Muñoz, estan viatjant cap a Sevilla per al diumenge donar-ho tot en la marató que abarrotarà la capital sevillana de corredors i corredores amb 42 km i tones d’il·lusió per recórrer. S’espera que a la XXXIII edició del Zurich Marató de Sevilla, amb prop de 14.000 corredors inscrits, acudisquen corredors de màxim nivell cercant rècords absoluts de la prova. Els tres corredors burjassoters estan viatjant a Sevilla amb ganes de donar-ho tot i, amb ànim de recórrer la distància promesa amb Burjassot i amb València en el cor, correran amb un mocador faller al coll.

Per la seua banda, els burjarunners Carlos Niñerola, Rafa Blanco i Enrique Martínez correran, també el diumenge, la VII Marató BP de Castelló mentre que Yolanda Molins, Rocío Bonilla i Antonio Terrones i es traslladaran fins a Xàtiva per a córrer els 21Km de la XIII Mitja Marató d’aquesta localitat de la comarca de La Costera. Però a més, el diumenge també se celebra la segona cita de l’any del 13 Circuit Divina Pastora de València, IV Carrera José Antonio Redolat, a la celebració de la qual acudirà una bona representació de Burjarunners per a esguitar de running roig l’Avinguda del Músic Maestro Rodrigo i els seus voltants. Salut i molts quilòmetres.